b'\n_START_ARTICLE_\nRjava lipovka\n_START_SECTION_\nRaz\xc5\xa1irjenost\n_START_PARAGRAPH_\nNjen prvotni areal je Mediteran od jugozahodne Afrike, Saudove Arabije in Jemna do Portugalske in ju\xc5\xbene Francije, prisotna pa je tudi v tropskem delu Afrike do njenega juga. V zadnjih desetletjih bele\xc5\xbeijo njeno \xc5\xa1irjenje na sever na ra\xc4\x8dun vedno toplej\xc5\xa1ega podnebja. Tako je bila v Avstriji prvi\xc4\x8d opa\xc5\xbeena \xc5\xa1ele leta 2001, leta 2004 pa v severni \xc5\xa0vici. Tudi v Sloveniji je bila rjava lipovka do za\xc4\x8detka 21. stoletja redek gost, z manj kot deset najdbami med letoma 1987 in 2008 na obali, v Vipavski dolini, Ljubljanski kotlini in Pomurju, poleg teh pa je bil \xc5\xa1e en potrjen podatek iz 19. stoletja. V zadnjih letih opa\xc5\xbeajo pogostej\xc5\xa1e pojavljanje._NEWLINE_Kot \xc5\xa1kodljivec zaradi redkega pojavljanja \xc5\xa1e ne predstavlja posebne gro\xc5\xbenje. Nev\xc5\xa1e\xc4\x8dnost v\xc4\x8dasih predstavljajo le roji teh \xc5\xbeu\xc5\xbeelk, ki se usedejo na javnih povr\xc5\xa1inah (npr. klopeh v parkih) ali silijo v stanovanja.'